google/wiki40b huggingface dataset:
Keiser Duanzong av Song

Keiser Duanzong (kinesisk: 端宗, pinyin: Duānzōng, opprinnelig navn Zhao Shi (趙昰, Zhào Shì), født 10. juli 1268, død 8. mai 1278 på Lantau i Guangdong) var Det kinesiske sørlige Song-dynastis nest siste keiser. Han døde før han kom i tenårene, etter å ha vært keiser i navnet i bare to år, fra 1276 til 1278. Han var Song-dynastiets 17. keiser, og dermed Det sørlige Song-dynastis 8. keiser.

Bakgrunn

Zhao Shi var sønn av Keiser Duzong. Han ble prins Ji (吉王) i 1274 og prins Yi (益王) i 1276.  Dette var de siste år av den mongolske invasjon av Song-riket. Deres styrker krysset Yangtzefloden og rykket frem mot hovedstaden Lin'an (dagens Hangzhou). Storenkekeiserinne Xie måtte kapitulere; keiser Gong (Zhao Shis lillebror) ble tatt til fange, degradert til hertug, og ble senere buddhistmunk. Han oversatte buddhistiske tekster til kinesisk, og fikk en viss betydning i religiøs sammenheng.

Keiser

Hans intronisering som keiser fant sted i Fuzhou den 14. juni 1276.
Etter at hans lillebror Gong var blitt tatt til fange av mongolene, flyktet keiser Duanzong og en annen av hans lillebrødre, Bing til provinsen Fujian og etablerte sitt regjeringssete i Fuzhou. I 1278, da mongolene var nær ved å bryte gjennom Song-styrkenes siste forsvarslinje, måtte Duanzong flykte unna på nytt. 
Sammen med Lu Xiufu og noen andre av sine ministre, tok han sjøveien og dro sørover til provinsen Guangdong. Så oppholdt han sen en tid på Hongkongøya. På vei dit falt han i havet og holdt på å drukne. Men etter å ha blitt berget, ble han syk, og døde etter to måneder ved Perleflodens utløp i Guangdong, på dagens Lantau (en øy i Hongkong).
Han ble etterfulgt av sin yngre bror, keiser Bing, som regjerte ganske kort og ble Song-dynastiets aller siste keiser.
Det historiske minnesmerke Sung Wong Toi («Song-kongenes terrasse») i det som i dag er Kowloon City ihukommer Zhao Shis flukt til Hongkong.
Hauketo Idrettsforening

6. divisjon 2012

Kilde: fotball.no

5. divisjon 2014

¹ Lindeberg tilkjennes seier 3-0 over Teisen etter protest.
Güvercinlik flystasjon

Ankara Güvercinlik flystasjon, (tyrkisk: Güvercinlik Kara Hava Üssü) (ICAO: LTAB) er en militær flystasjon under den tyrkiske hær, 10 km vest for Ankara i Tyrkia. Den har (2016) fly og helikoptre, blant annet angrepshelikoptre.
Kampluftvernbatteriet

Kampluftvernbatteriet er et batteri i Artilleribataljonen som skal gi luftvern for den norske hæren, slik at Brigade Nord får størst mulig operasjonsfrihet.

Forhistorie

Hærens luftvernhistorie i Indre Troms går helt tilbake til slutten av 1930-årene. Da ble det kjøpt inn fire Bofors 40 mm automatkanoner til Maskinkanonbatteriet i 6. divisjon. Luftvernkanonene var primært tiltenkt brukt for å forsvare Hålogaland flygeavdelings flybase på Bardufoss. Kanonene ble imidlertid tatt som krigsbytte av tyskerne i Narvik 9. april 1940.
I 1946 ble Luftvernartilleriet (LVA) utskilt fra Hæren og inngikk i Luftforsvaret. Fra 1953 ble LVA tilbakeført til Hæren, og Luftforsvaret ble Det kongelige norske flyvåpen, eller Flyvåpnet. En stortingsproposisjon fra 1957 ble vedtatt i 1959, og LVA inngikk atter en gang i forsvarsgrenen som siden har vært hetende Luftforsvaret.

LLA

Lett luftvernartilleri (LLA)/Brigaden i Nord-Norge ble opprettet på Evjemoen 1. september 1953. Batteriet var den første tiden innom både Bodin leir, grensevakttjeneste i Skibotn og Skattøra i Tromsø, før det i november 1958 flyttet inn i Rusta leir i Heggelia.
De første årene var batteriet (LLAbtt) oppsatt med 12 stk Bofors 40 mm automatkanoner og 14 stk 12,7 mm M2 Browning mitraljøser.
Batteriet bestod i perioden 1953 til 1972 av én stabstropp, én sambandstropp, to eller tre kanontropper og én trentropp, i alt ca 320 mann.
I løpet av 1972 ble det gamle skytset erstattet av 20 mm luftvernkanon (NM 45) som var mer mobile og lettere. Batteriet fikk nå fire tropper med seks skyts i hver.

NALLADS

På slutten av 70-tallet startet omvæpningen til rakettluftvern. Valget falt på det svenske Robot 70-systemet med Giraffe radar. Batteriet fikk totalt 18 rakettenheter, hvorav seks var på mobiliserings-status. Systemet med Robot 70 i samvirke med dette radarnettverket ble kalt for NALLADS, Norwegian Advanced Low Level Air Defence System. NALLADS ble utfaset i 2004, og beholdningen av Robot 70 systemene man hadde ble solgt til Litauen.
Arrane Ashoonagh Dy Vannin

«Arrane Ashoonagh Vannin» (engelsk:  O Land of Our Birth) er Mans nasjonalsang. Den er skrevet og komponert av William Henry Gill (1839–1923) og oversettelsen til mansk-gælisk er gjort av John J. Kneen (1873–1939). Nasjonalsangen inneholder åtte vers, men det er bare den første og siste som pleier å bli sunget. Tynwald besluttet den 22. januar 2002 at dette skulle være Mans offisielle nasjonalsang sammen med den britiske God Save the Queen.
Sangen Ellan Vannin, skrevet av Eliza Craven Green i 1854 og senere satt musikk til av enten J. Townsend eller F. H. Townend (motstridende kilder), hadde opp til denne tiden blitt sett på som en likeverdig uoffisiell nasjonalsang.
Cnephasiini

Utseende

Cnephasiini er for det meste forholdsvis store (vingespenn gjerne 20-25 millimeter) og slanke viklere. De fleste av artene er kjedelig fargede i brunt og grått. Noen ligner mer på målere (Geometridae) eller gressmott (Crambidae) enn på andre viklere. Hos enkelte har hunnene reduserte vinger.

Levevis

Disse viklerne er gjerne lite spesialiserte når det gjelder larvenes næringsplanter (polyfage). Mange arter er dagaktive og besøker blomster.
Verdenscupen i paraskiskyting 2018/19

Verdenscupen i paraskiskyting 2018/19 (skiskyting for funksjonshemmede) ble arrangert fra 12. desember 2018 i Vuokatti i Finland til 17. mars 2019 i Sapporo i Japan.
Vatnajökull

Utvikling

Som de fleste andre breene i Europa ble Vatnajökull borte etter den siste istida og kom ikke tilbake igjen før en klimaforverring for to til tretusen år siden. Fra ca. 1400 økte den i areal fram til 1700-/1800-tallet i Den lille istida. Tidligere ble breen kalt «Klofajökull». Grunnen er at breen er kløvet opp i mange bretunger. 
Fram til rundt 1930 var den nokså stabil før den da begynte tilbaketrekning på grunn av en varm periode. Fra rundt 1990 er det igjen en varm periode, og breen trekker seg stadig tilbake.

Vulkaner

Under Vatnajökull finnes det flere vulkaner: Öræfajökull i sør, Gjálp og Bárðarbunga i nordvest, Kverkfjöll med to kratere i nord, Grímsvötn i vest, Breiðabunga i sydøst, og Esjufjöll i syd. Mest aktiv av disse er Grímsvötn, som hadde sitt siste utbrudd i 2011. Utbruddene blir ofte fulgt av store flommer i Skeiðará over Skeiðarársandur. En del av breen heter Öræfajökull og der ligger Hvannadalshnjúkur som er Islands høyeste punkt. Öræfajökull har hatt utbrudd to ganger siden Island ble funnet; 1362 og 1727. Allikevel sies den å være Europas nest mest aktive stratovulkan, etter Etna. Gjálp hadde sitt siste utbrudd i 1996 og ble etterfulgt av en katastrofeflom i Skeiðará, som brøt ned broer og veier.
Dessertgelé

Gelé (uttales sjelé) er vanligvis en avkjølt og stivnet oppløsning av gelatin og vann, men kan også være stivnet kjøttkraft (aspik) eller saft av frukt og bær som er stivnet.
Det er vanlig å spise gelé som dessert med vaniljesaus eller krem.

Temperatur og konsistens

Konsitensen på dessertgelé laget av gelatin er veldig sensitiv for nåværende temperatur, tidligere temperaturer og hvor lenge den har vært holdt på disse temperaturene. Blandinger av gelatin og vann kan eksistere som gelé mellom omtrent 0 og 35 °C. Gelatin blir flytende rundt 35 °C (eller tidligere, avhengig av type og konsentrasjon), mens nedover fra 0 °C vil vannet fryse og det oppstår iskrystaller. At det øvre smeltepunktet til gelatinprodukter er under menneskets kroppstemperatur er viktig for munnfølelsen. Viskositeten til gelatin/vann-blandinger er høyest når det er høy gelatin-konsentrasjon og når blandingen blir holdt kjølig med en temperatur på rundt 4°C. Gelatinens styrke (men ikke viskositet) svekkes varig dersom den utsettes for temperaturer over 100 °C, eller dersom den utsettes for høye temperaturer i et lengre tidsrom.

Retter

Matretter kan lages fra bunnen av ved å blande inn retten med gelatin fra gelatinplater eller -pulver, eller man kan kjøpe delvis eller helt ferdige produkter. Konditorfarge kan brukes til å farge geléen.

Spiseklar gelé

Spiseklar gelé er et ferdig industriprodukt som ikke krever koking og avkjøling slik pulverbasert gelé gjør.

Pulverbasert gelé

Pulverbasert gelé er et halvfabrikat i pulverform som tilsettes vann, og kokes opp for å kjøles ned for at massen skal stivne og innta geléform. Pulverbasert gelé lages av en rekke forskjellige produsenter og kommer i forskjellige (kunstige) smaker som f.eks  jordbær, bringebær, appelsin, boysenbær, sitron, blåbær og kiwi. I tillegg fins det hurtiggelé med kunstig markjordbærsmak.

Kaker

Gelé kan også brukes i kaker, for eksempel gelélokk som topping på ostekake.

Geleshots

Geleshots er en alkoholholdig dessert som ofte serveres i små papp- eller plastglass, og det brukes gjerne en smaksløs alkohol som vodka eller rom. For høy alkoholprosent på den ferdigblandede væsken fører til at geléen ikke stivner, hvilket inntreffer ved omtrent 30%. Bruker man en sprit med 40% må man derfor blande inn mer vann enn dersom man bruker en 20% sprit.
EMMA

EMMA (Elektronisk Matematikk-Maskin) var den første IBM 650 datamaskinen som ble kjøpt i Norge.
EMMA var en elektronisk matematikkmaskin, og kom til Geofysisk institutt ved Universitetet i Bergen. 7. mai 1958 ble Norges første elektroniske datamaskin for kommersielt bruk offisielt innviet ved UiB.
Etter våre dagers målestokk var EMMA en langsom maskin. Den hadde såkalt trommelhukommelse på 2 000 10-sifrede desimaltall, og kunne utføre 1 000 addisjoner eller 60 multiplikasjoner pr. sekund. Til sammenligning er dagens raskeste stormaskiner 50 000 ganger raskere enn EMMA.
Single context dokumentasjon

Single context dokumentasjon er en arkeologisk dokumentasjonsmetode der hver unike kontekst dokumenteres individuelt. Metoden ble utviklet i England i 1976, og har siden den tid blitt en populær dokumentasjonsmetode i de fleste europeiske land. Det er en metode som er særdeles godt egnet til dokumentasjon av utgravninger med komplekse stratigrafiske forhold. Metoden benyttes ikke i særlig høy grad innenfor norsk arkeologi, bortsett fra ved utgravninger i de norske middelalderbyene.

Prinsipp

Prinsippet bak metoden er forholdsvis enkelt. Hver individuelle kontekst, det være seg et lag, et konstruksjonselement eller en struktur, får et unikt nummer. Alle tegninger, beskrivelser, bilder, prøver og gjenstandsfunn knyttes under utgravningen til dette nummeret og således til den unike konteksten.
Selv om stratigrafisk gravning av lokaliteten, der de yngste lagene og strukturene fjernes først og de eldste sist, ofte settes i sammenheng med single context dokumentasjon, er det ingenting i veien for at en struktur som er snittet uten hensyn til de stratigrafiske forholdene (mekanisk gravning) kan dokumenteres i profil ved hjelp av denne metoden.
Demian

Demian – beretningen om Emil Sinclairs ungdom (tysk: Demian. Die Geschichte einer Jugend) er en dannelsesroman fra 1919 av den tysk-sveitsiske forfatteren Hermann Hesse, 
Da boken kom ut første gang i 1919 ga Hesse den ut under pseudonymet «Emil Sinclair».

Handling

Romanen handler om den vanskelige oppgaven å finne seg selv. Boken berettes i jeg-form og omhandler gutten Emil Sinclair, som går i en typisk folkeskole. Han er kunstnerisk anlagt, følsom og utsatt for overtramp. Han får kontakt med den eldre gutten Max Demian, som viser seg å være annerledes enn de andre guttene og som har visse uvanlige evner. Han hjelper Emil med å finne seg til rette og blir i en periode hans læremester.
Temaene er hvordan man finner seg selv, den evige kampen mellom godt og ondt (i starten av deres vennskap sjokkerer Max Demian ved å fortelle Emil at Kainsmerket er å betrakte som en utmerkelse), non-konformisme, eksistensiell krise, lengselen etter barndommen, frykten for å bli voksen og arketyper.
Romanen tar også opp den gamle myten om guden Abraxas.

Demian på norsk

Boken utkom for første gang på norsk i 1947, i Bjarne Grans oversettelse. I 1974 ble den utgitt som en del av Gyldendahls lanternebøker (nr 209).
Eugenia Kielland holdt et radiokåseri om Demian som hun ga ut i bokform i 1950, i samlingen Evige venner. Klassisk litteratur i et nøtteskall.
Trosbyfjorden

Trosbyfjorden er en fjord helt sør i Bamble kommune i Telemark. Den strekker seg litt over 2 km fra innløpet mellom Kjønnøya og Rødlandet på fastlandet og inn til Trosby.
Ifølge et gammelt sagn, skal området ved Trosby vært bebodd av et innvandret folkeslag, som hadde opprinnelse fra Svartehavs-området. De skal ha ankommet 500-600 e.Kr. i egne flatbunnede prammer med høy stevn og råseil. En utbredt misforståelse i Bamble er at Trosby betyr «gårdsbruket» med de «troende». Nyere forskning tyder imidlertid på at navnet hentyder til en religiøs offerskikk som ble praktisert av det innvandrede folkeslaget. Denne skikken ikke lenger i bruk, hverken på Trosby eller andre steder i Bamble. I Håvamål omtales denne gamle skikken, noe som tyder på at menneskene på Trosby har hatt vid kontakt med omverdenen.
Fiskeriressursene i Trosbyfjorden er ikke ubetydelige med rikt artsmangfold. Bunnforholdene i de grunne områdene av fjorden er spesielt gunstige gyteplasser for ål. Eksporten til Danmark har til tider ført til hard beskatning på denne fiskearten. Sekkekilen har vært spesielt hardt rammet av dette internasjonale fiskeriet.
Heinz Keßler

Bakgrunn

Heinz Kessler vokste opp i en kommunistisk familie i Lauban, ble medlem av Kommunistische Partei Deutschlands' (KPD) barneorganisasjon som seksåring, og gikk senere i lære som motormekaniker.
Han tjenestegjorde i Wehrmacht fra 1940, før han deserterte til Sovjetunionen året etter.

Kommunistisk politiker

Da han kom tilbake til Tyskland i 1945 ble han aktiv i KPD i den sovjetiske okkupasjonsonen (SBZ). Da KPD og Sozialdemokratische Partei Deutschlands (SPD) i den sovjetiske sonen ble tvangssammenslått til Sozialistische Einheitspartei Deutschlands i 1946, ble han medlem av sentralkomitéen i partiet.
Han ble sjef for luftforsvaret i NVA i 1956, og ble viseforsvarsminister i 1957. I 1967 ble han sjef for hovedstaben (generalstaben) i NVA. Fra 1979 til 1985 var han øverste politiske offiser i NVA, og 3. desember 1985 ble han ny forsvarsminister etter at forgjengeren Heinz Hoffmann døde. Han ble medlem av politbyrået i 1986.

Etter Murens fall

Kort etter Tysklands gjenforening ble Kessler stilt for retten for drapene på flyktninger som forsøkte å unnslippe DDR mellom 1971 og 1989. 16. september 1993 ble han dømt for drap, til en fengselsstraff på syv og et halvt år.
Kessler klaget til Den europeiske menneskerettsdomstolen, og hevdet at hans handlinger var i overensstemmelse med DDRs lover. Menneskerettighetsdomstolen avslo klagen, og begrunnet det med at DDRs politikk var et brudd på menneskerettighetene.
Heinz Kessler sonet fengselsstraffen sin i fengselet i Berlin-Hakefelde fra 1993 til 1998, og ble løslatt etter nesten fem års soning.
Han ble ekskludert fra kommunistpartiet, som hadde blitt omdøpt til PDS, i 1990. I 2009 ble han medlem av det lille kommunistpartiet DKP.
Burt Young

Privatliv

Young ble født i Queens i New York City, sønn til Josephine og  Michael. Han studerte hos Lee Strasberg ved Actor's Studio. Young er enkemann og har en datter, Anne Morea.

Karriere

Young har ofte hatt italiensk-amerikanske roller, slik som han best kjente Paulie fra Rocky (1976). I Chinatown og Once Upon a Time in America har han roller som ligner. Young har også bidratt til en rekke TV-program, blant annet Baretta, Law & Order, Walker, Texas Ranger, M*A*S*H, Miami Vice og The Sopranos.
Joseph Kürschner

Liv

Etter noen år som tekniker studerte Joseph Kürschner ved Universitetet i Leipzig. Deretter slo han seg ned i Berlin og begynte som utgiver. I 1872 gav han ut den teaterhistoriske brosjyren Konrad Ekhofs Leben und Wirken (Wien), og arbeidet deretter først og fremst med teaterhistorie. Han gav ut to årganger Chronologie des Theaters (Berlin 1876 og 1877) og to årganger av Jahrbuchs für das deutsche Theater (Leipzig 1878–1879) og annet.
I 1881 overtok han redaksjonen av månedsskriftet Vom Fels zum Meer i Stuttgart, og ledet også utgavene av Kollektion Spemann og Deutsche Nationallitteratur. Kürschner gav ut Taschen-Konversationslexikon (Stuttgart 1884) og fra femte årgang Kürschners Deutscher Literatur-Kalender (Stuttgart 1882 ff.)og fra 1886 Richard Wagner-Jahrbuch heraus.
Kürschner skrev bidrag til samleverk, leksika og til teaterhistorien, og grunnla flere oppslagsverk.
L'Abergement-Clémenciat

Geografi

Chalaronne flyter vest-nordvest gjennom den sørlige delen av kommunen.
Snøbrett under Vinter-OL 2010 – Parallellstorslalåm menn

5.- til 8.-plass

Taperne av de fire kvartfinalene gikk videre til å kjempe om en plassering mellom 5. og 8.-plass.
Bernadette Devlin

Bakgrunn

Bernadette Devlin vokste opp i en katolsk arbeiderfamilie med fem søsken. Hun studerte ved St Patrick's Girls Academy i Dungannon.

Politisk engasjement

Bernadette Devlin og Michael Farrell organiserte i 1968 bevegelsen People’s Democracy. De organiserte en firedagers marsj fra Belfast til Derry, som begynte 1. januar 1969. På den fjerde dagen havnet de i et bakhold med om lag 200 unionister. Det sterke politinærvær grep ikke inn. Det viste seg senere at et flertall av angriperne selv var medlemmer av RUC. Tretten protesterende måtte få behandling på stedet for sine sår og skader. Dette angrepet utløste en bølge av flere dagers sammenstøt mellom RUC og katolske demonstranter i bydelen Bogside i Derry.
Som 21-årig politisk aktiv psykologistuderende ble hun innvalgt i det britiske parlament i 1969 og dermed den yngste parlamentsrepresentant på 200 år. Hun representerte medborgerrettighetsbevegelsen i Nordirland.
Hun ble dømt til seks måneders fengsel under sin mandatsperiode etter å ha deltatt i Slaget om Bogside der Devlin var en leder blant forsvarerne som vernet fristaten Free Derry. Da hun kom ut etter dette sov hun en natt utenfor Downing Street for å få snakke med den britiske statsminister.
Hun var vitne til Bloody Sunday i 1972 og ville dagen etter fortelle i parlamentet om hva hun hadde sett, men Reginald Maudling, den daværende innenriksminister og dermed den i regjeringen som direkte var ansvarlig for politikken i Nord-Irland, avbrøt henne og mente at militæret hadde skutt i selvforsvar og at det ikke var noe mer å diskutere. Devlin slo da til Maudling, og i et intervju etterpå beklaget hun at hun ikke traff ham bedre.
Bernadette Devlin var inspirert av den svarte borgerrettsbevegelsen i USA og gikk inn for politiske metoder for at bekjempe det hun betraktet som okkupasjonsmakten.
I april 1974 tapte hun sitt mandat og forsvant ut av offentligheten. I 1971 mistet hun endel politisk støtte da hun hadde født en datter utenfor ekteskap. Først to år etter giftet hun seg med barnets far, Michael McAliskey. Paret fikk ytterligere en datter.
I januar 1981 brøt tre menn fra Ulster Defence Association seg inn i Devlins hjem og skjøt henne med ni skudd og hennes mann med fire, foran øynene på deres barn. Devlin og hennes mann fikk alvorlige skader, blant annet i hodet, men overlevde. Devlin overveide å stille opp til et suppleringsvalg i Fermanagh Tyrone etter dette, men Sinn Féin-ledelsen bad henne å ikke gjøre det, ettersom de skulle la sin sultestreikende Bobby Sands stille opp. Bernadette Devlin valgte da å ikke  stille opp.
Devlin arbeidet senere for de svake i den lokale katolske sammenheng, med blant annet barnevernsprosjekter og boligspørsmål.
Differensialligning

Løsning av differensialligninger

Å løse (eller  å integrere) differensialligningen vil si å finne en eller flere funksjoner som tilfredsstiller ligningen.  En differensialligning kan ha én, mange eller ingen løsninger.  Svært få differensialligninger har kjente løsninger.   I tilfeller der eksakte løsninger ikke er kjent kan en likevel finne tilnærmete løsninger, for eksempel ved numerisk matematikk.  
En rekke matematiske teorem gir vilkår for at en entydig løsning eksisterer, selv om løsningens form ikke er kjent.  Slike teorem kalles eksistens- og entydighetsteorem.  
En svak løsning av en differensialligning er en funksjon som tilfredsstiller ligningen, men som ikke er deriverbar i hele området der ligningen er definert.  For slike løsninger blir begrepet «å tilfredsstille ligningen» tolket på en bestemt måte, ved hjelp av distribusjoner.

Klassifikasjon av differensialligninger

Differensialligninger kan grupperes og klassifiseres på en rekke forskjellige måter.  Klassifikasjonen kan si noe om egenskaper til ligningen og til løsningen.

Intitial- og randverdiproblem

Ofte er det sammen med differensialligningen gitt tilleggsvilkår som den ukjente funksjonen må tilfredsstille.  Dersom en startverdi er gitt for den ukjente funksjonen, så kalles problemet å løse ligningen sammen med dette tilleggsvilkåret for et initialverdiproblem.  Det lille eksempelet gitt innledningsvis – å beskrive fallhastigheten til en ball når starthastigheten er kjent – er et initialverdiproblem.
Dersom differensialligningen er gitt med et tilleggskrav at den ukjente funksjonen eller deriverte av denne skal ha en spesiell form på randa av området der ligningen er definert, så kalles problemet å løse denne for et randverdiproblem.  Et randverdiproblem der den ukjente funksjonen er spesifisert på randa kalles et Dirichlet-problem, mens et Neumann-problem er et randverdiproblem der den normalderiverte til funksjonen er gitt på randa.

Navngitte differensialligninger

Mange differensialligninger har blitt gitt egne navn, ofte oppkalt etter en eller flere matematikere som har studert ligningen.
Myrmalm

Myrmalm  er en uren form av jernhydroksid (limonitt, (FeO(OH)·ₙH₂O), som hentes frem  fra forekomster i myr for å utvinne jern. Utvinning av myrmalm ble brukt fra den tidsperioden som kalles jernalder i forhistorisk tid frem til middelalderen, da metoder for å utvinne jern fra malm i fast fjell ble utviklet. Likevel var myrmalm-metoden for jernutvinning stadig i bruk enkelte steder i Norden frem til 1700-tallet. På 1800-tallet ble Øiensjøfos Brug etablert for å utvinne jern fra myrmalm på industrielt vis, men dette ble ingen økonomisk suksess.

Teknologi

Å utvinne myrmalm var en lang og arbeidskrevende prosess. Myrmalmforekomstene var ofte å finne til fjells. I jernalderen, vikingtid og middelalder har jernutvinning etter denne metoden vært en betydelig virksomhet mange steder i landet. I mange fjellgrender er det et betydelig omfang på antall kulturminner knyttet til denne virksomheten. Myrmalm blir ved gløding omdannet til jernoksider, som ble brukt til å lage røde pigmenter til maling.
Jernmalmen i myr må først lokaliseres. Rød farge på myren er et kriterium, den røde fargen er rust. Når man stikker et spett ned i myren skal det komme knaselyder. 
Da utvinningen av jern fra malm fra gruver i fjell kom i gang på 1500-tallet ble etter hvert produksjonen basert på myrmalm ulønnsom og tok slutt. 
Et museum viet helt til jernvinnevirksomhet er Jernvinnemuseet i Bykle i Setesdal i Aust-Agder.
Racing (tidsskrift)

Racing er et norsk magasin som dekker stoffområdene sport, reise, vitenskap. Utgiver er Sport Media. Racing kommer med 11 utgaver i året.
Calhoun gasskraftverk

Calhoun gasskraftverk er et varmekraftverk i Calhoun County i Alabama, USA. Anlegget har en installert produksjonskapasitet på 747 MW, fordelt på 4 turbiner. Operatør er energiselskapet Calhoun Power Co Ltd. 
Kraftverket stod ferdig utbygd i 2003. Brenselkilden er naturgass, og bare subsidiært fyringsolje.